
Uznesenie Okresný súd Prievidza vo veci starostlivosti súdu o maloleté dieťa: A. B. C., nar. XX.XX.XXXX, v konaní zastúpené kolíznym opatrovníkom Úradom práce, sociálnych vecí a rodiny – OSV Prievidza, dieťa matky: D. E., nar. X.X.XXXX, bytom F. X/XX, G. a otca: A. C., nar. XX.X.XXXX, bytom F. X/XX, G., v konaní o návrhu navrhovateľky: H. I., nar. XX.X.XXXX, bytom prechodne D. XX/XX, G. na nariadenie neodkladného opatrenia takto rozhodol: I. N a r i a ď u j e neodkladné opatrenie, ktorým súd maloletého A. B. C., nar. XX.XX.XXXX dočasne zveruje do starostlivosti H. I., nar. XX.X.XXXX, bytom D. XX/XX, G.. II. Matka maloletého dieťaťa D. E., nar. X.X.XXXX j e p o v i n n á platiť na výživu maloletého A. B. C., nar. XX.XX.XXXX sumu zodpovedajúcu 30 % zo sumy životného minima určeného na nezaopatrené neplnoleté dieťa vždy do 15. dňa v mesiaci vopred do rúk H. I. počnúc dňom doručenia tohto rozhodnutia až do rozhodnutia vo veci samej. III. Otec maloletého dieťaťa A. C., nar. XX.X.XXXX j e p o v i n n ý platiť na výživu maloletého A. B. C., nar. XX.XX.XXXX sumu zodpovedajúcu 30 % zo sumy životného minima určeného na nezaopatrené neplnoleté dieťa vždy do 15. dňa v mesiaci vopred do rúk H. I. počnúc dňom doručenia tohto rozhodnutia až do rozhodnutia vo veci samej. IV. Výkon neodkladného opatrenia
nenariaďuje.
V. Z a č í n a z úradnej povinnosti konanie o zverenie maloletého A. B. C., nar. XX.XX.XXXX do náhradnej osobnej starostlivosti. odôvodnenie: 1. Navrhovateľka, ktorá je starou matkou maloletého dieťaťa, podala dňa 17.12.2024 osobne sa súde prvej inštancie návrh na nariadenie neodkladného opatrenia, ktorým žiadala, aby jej bol maloletý dočasne zverený do jej náhradnej osobnej starostlivosti. Potrebu nariadenia neodkladného opatrenia odôvodnila tým, že dňa 13.12.2024 sa jej synovi a jeho priateľke narodilo dieťa A. B. C. (predtým E.), avšak nakoľko bolo lekárom zistené, že matka bola pozitívna na drogy, dieťa nemôže zostať v starostlivosti matky. Prejavila záujem o zverenie maloletého dieťaťa do svojej náhradnej osobnej starostlivosti s poukazom na to, že dieťaťu zaistí podmienky, aby malo všetko potrebné a aby mohlo byť prepustené a zverené do jej osobnej starostlivosti. Rodičia maloletého dieťaťa jej prisľúbili, že budú nápomocní pri výchove a matka maloletého sa bude liečiť.
2. Navrhovateľka na preukázanie svojich tvrdení k návrhu nepripojila žiadne listinné dôkazy. 3. Súd sa vo veci oboznámil s listinnými dôkazmi predloženými kolíznym opatrovníkom - správa kolízneho opatrovníka zo dňa 20.12.2024, e-mailová správa z novorodeného oddelenia Nemocnice s poliklinikou G. zo dňa 20.12.2024, správa Nemocnice s poliklinikou G. zo dňa 16.12.2024, úradný záznam z vykonaného pohovoru s rodičmi maloletého dieťaťa zo dňa 20.12.2024, rodný list maloletého dieťaťa, rodný list otca maloletého dieťaťa, potrebnými na posúdenie návrhu navrhovateľky na nariadenie neodkladného opatrenia a zistil nasledovné: 4. Navrhovateľka je starou matkou, maloletého dieťaťa. Dňa XX.XX.XXXX sa jej synovi a jeho priateľke narodil novorodenec, A. B.. Matke aj maloletému dieťaťu boli po pôrode potvrdené v moči návykové látky – amfetamín, metamfetamín. U novorodenca prechodne pozorované abstinenčné prejavy s potrebou medikamentózneho tlmenia, aktuálne už bez prejavov. Matka dieťaťa bola prepustená po psychiatrickom vyšetrení dňa 16.12.2024, z psychiatrického hľadiska aktuálne spôsobilá postarať sa o novorodenca, avšak z lekárskej správy vyplýva, že naďalej bude nutné aby absolvovala kontroly ambulantným psychiatrom s toxikologickými vyšetreniam, nutný dohľad sociálnej kurately. Navrhovateľka preto prejavila záujem o zverenie maloletého do svojej náhradnej osobnej starostlivosti s poukazom na to, že maloletému dieťaťu zaistí podmienky, aby malo všetko potrebné a aby mohlo byť prepustené a zverené do jej osobnej starostlivosti, zatiaľ čo matka maloletého sa bude liečiť. Obaja rodičia maloletého vyslovili na pohovore vykonanom na ÚPSVaR Prievidza súhlas so zverením maloletého do osobnej starostlivosti navrhovateľky. 5. Úrad práce, sociálnych vecí a rodiny Prievidza v správe zo dňa 20.12.2024 uviedol, že navrhovateľka býva v jednoizbovom nájomnom byte, ktorý je kompletne zariadený štandardným nábytkom, hygiena v domácnosti je vedená na dobrej úrovni, je tam poriadok a čistota. Maloletý A. B. má v izbe vytvorené podmienky pre príchod do jej domácnosti. V izbe je detská postieľka, kočiar, v skrini je dostatočne veľké množstvo detského ošatenia, kompletná hygienická novorodenecká výbava a všetko ostatné potrebné pre zabezpečenie jeho každodenných potrieb. Stará matka uviedla, že naďalej trvá s podaným návrhom o neodkladné opatrenie vo veci zverenia maloletého dieťaťa do jej náhradnej osobnej starostlivosti. Stará matka sa vyjadrila, že s rodičmi je v kontakte, do budúcnosti chcú obidvaja rodičia urobiť všetko pre to, aby bola náhradná osobná starostlivosť zrušená a rodičia mohli maloletého vychovávať vo svojej domácnosti. S rodičmi maloletého bol vykonaný pohovor a boli zisťované pomery v ich domácnosti. Rodičia aktuálne bývajú na adrese G., F. XX/XX v nájomnom dvojizbovom byte. Nájomnú zmluvu majú na dobu dvoch rokov. Byt je kompletne moderne zariadený. Nachádza sa tam aj postieľka, ďalšie veci potrebné pre maloletého, taktiež v domácnosti rodičov zabezpečená kompletná výbava pre maloletého B. A.. Domácnosť je po hygienickej stránke vedená na dobrej úrovni. Vzhľadom ku vzniknutej situácií bol s rodičmi vykonaný pohovor za účelom vyjadrenia stanoviska k podanému návrhu. Obidvaja rodičia vyjadrili súhlasné stanovisko k podanému návrhu. Matka sa preukázala aj prepúšťacou „Správou o rodičke”, ktorú žiadala založiť do spisovej dokumentácie a taktiež ako listinný dôkaz pre rozhodnutie súdu vo veci dožiadania lekárskeho potvrdenia preukazujúceho užívanie drog u matky. Matka ďalej uviedla, že po prepustení z nemocnice začala spolupracovať s odbornou lekárkou psychiatričkou MUDr. F.. Dodala, že je objednaná na termín konzultácie a následne bude určený ďalší postup v absolvovaní ambulantnej liečby jej závislosti. Prešetrením rodinných pomerov u navrhovateľky sme zistili, že maloleté dieťa má vytvorené podmienky pre príchod do domácnosti navrhovateľky H. I.. Biologickí rodičia maloletého dieťaťa s podaným návrhom súhlasia. Úrad je toho názoru, že podaný návrh je dôvodný a je v záujme zdravého a priaznivého vývinu maloletého A. B.. Úrad bude v rodine maloletého aj naďalej vykonávať opatrenia sociálnoprávnej ochrany deti a sociálnej kurately a sledovať úroveň zabezpečenia starostlivosti o maloleté dieťa. 6. Podľa § 2 ods. 1 a 2 Zákona č. 161/2015 Z.z.- Civilný mimosporový poriadok, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len „účastník“) a konanie podľa tohto zákona, ak z povahy veci nevyplýva inak. 7. Podľa § 324 ods. 1 Zákona č. 160/2015 Z.z.- Civilný sporový poriadok, pred začatím konania, počas konania a po jeho skončení súd môže na návrh nariadiť neodkladné opatrenie.
8. Podľa § 325 ods. 1 Civilného sporového poriadku, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 9. Podľa § 328 ods. 1 Civilného sporového poriadku, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 10. Podľa § 329 ods. 1 prvá veta Civilného sporového poriadku, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 11. Podľa § 366 Civilného mimosporového poriadku, neodkladným opatrením môže súd nariadiť platiť výživné v nevyhnutnej miere. 12. Podľa § 367 ods. 1 a 3 Civilného mimosporového poriadku, neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 13. Podľa čl. 5 veta prvá Zákona o rodine, záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. 14. Podľa § 44 ods. 4 Zákona o rodine, súd pri rozhodovaní o tom, ktorý zo spôsobov náhradnej starostlivosti zvolí, vždy prihliadne na záujem maloletého dieťaťa. 15. Podľa § 45 ods. 1 Zákona o rodine, ak to vyžaduje záujem maloletého dieťaťa, súd môže zveriť maloleté dieťa do náhradnej osobnej starostlivosti. Osobou, ktorej možno maloleté dieťa takto zveriť, sa môže stať len fyzická osoba s trvalým pobytom na území Slovenskej republiky, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, a spôsobom svojho života a života osôb, ktoré s ňou žijú v domácnosti, zaručuje, že bude náhradnú osobnú starostlivosť vykonávať v záujme maloletého dieťaťa. Osobe, ktorá nezabezpečuje osobnú starostlivosť o svoje maloleté dieťa z dôvodu, že jej bolo zo starostlivosti odňaté rozhodnutím súdu, nemožno v čase trvania odňatia dieťaťa zveriť maloleté dieťa do náhradnej osobnej starostlivosti na čas trvania odňatia dieťaťa. 16. Podľa § 62 ods. 1 až 4 Zákona o rodine, plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. Obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. Každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30 % zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona. Pri určení rozsahu vyživovacej povinnosti súd prihliada na to, ktorý z rodičov a v akej miere sa o dieťa osobne stará. Ak rodičia žijú spolu, prihliadne súd aj na starostlivosť rodičov o domácnosť. 17. Neodkladné opatrenie možno nariadiť, ak je potrebné bezodkladne upraviť pomery účastníkov. Zmyslom neodkladného opatrenia je nielen zabezpečenie spravodlivej ochrany práv a oprávnených záujmov účastníkov, ale aj rýchle a pružné riešenie takej situácie, keď je treba okamžitý zásah súdu. Neodkladné opatrenie slúži najmä k tomu, aby sa dočasne upravili pomery účastníkov, ak je to potrebné, alebo ak je obava, že by výkon súdneho rozhodnutia bol ohrozený. Zvyčajne sa nimi upravujú pomery účastníkov do doby, než súd vydá vo veci konečné rozhodnutie. Pred jeho nariadením súd nemusí zisťovať všetky skutočnosti, ktoré sú potrebné na vydanie konečného rozhodnutia vo veci samej. Je však nutné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť predbežná ochrana, ako i odôvodnenie nebezpečenstva bezprostrednej hroziacej ujmy. Pre nariadenie neodkladného opatrenia je postačujúce, pokiaľ sú okolnosti, z ktorých sa vyvodzuje opodstatnenosť na toto dočasné opatrenie, aspoň osvedčené. Miera osvedčenia sa riadi danou situáciou, najmä naliehavosťou jej riešenia. Záujem maloletého je jedným z predpokladov, na základe ktorých môže súd nariadiť neodkladné opatrenie.
18. Súd pri svojom rozhodovaní prihliadal v prvom rade na najlepší záujem maloletého dieťaťa. Po posúdení návrhu navrhovateľky na nariadenie neodkladného opatrenia súd tento vyhodnotil ako dôvodný, nakoľko za daného stavu boli preukázané také skutočnosti, ktoré by osvedčovali nutnosť vydania takéhoto neodkladného opatrenia, a tým poskytnutia maloletému predbežnú ochranu. 19. Súd mal v danej veci za osvedčenú nevyhnutnosť a naliehavosť neodkladnej úpravy pomerov vo veci starostlivosti súdu o maloletého, z dôvodu, že matka vzhľadom na svoju závislosť a absolvovanie liečby svojej závislosti nie je aktuálne schopná samostatne zabezpečovať starostlivosť maloletému dieťaťu, čo matka maloletého nerozporovala, práve naopak, potvrdila, že súhlasí so zverením maloletého dieťaťa do osobnej starostlivosti navrhovateľke a že bola objednaná na konzultáciu k psychiatričke, pričom následne bude určený ďalší postup v absolvovaní ambulantnej liečby jej závislosti. Nakoľko je v záujme maloletého dieťaťa, aby mohol byť maloletý po hospitalizácii prepustený do prirodzeného prostredia, tak za danej situácie je v záujme maloletého dieťaťa, aby sa dočasne upravili pomery nariadením neodkladného opatrenia, pretože je potrebné, aby do rozhodnutia súdu vo veci samej (zverenie do náhradnej osobnej starostlivosti) sa odstránila neistota ohľadne starostlivosti o maloleté dieťa, ktoré sa ocitlo bez akejkoľvek starostlivosti matky, resp. matka dieťaťa s poukazom na jej závislosť a následnú liečbu tejto závislosti nie je schopná sama sa o maloletého plnohodnotne postarať a zabezpečiť mu adekvátnu starostlivosť. 20. Vzhľadom na uvedené súd podľa § 2 ods. 1 Civilného mimosporového poriadku v spojení s § 328 ods. 1 Civilného sporového poriadku nariadil neodkladné opatrenie tak, ako je uvedené vo výroku I. tohto rozhodnutia. 21. Súd rozhodol o nariadení neodkladného opatrenia aj bez výsluchu a vyjadrenia účastníkov a bez nariadenia pojednávania, a to s prihliadnutím na vyššie citované ustanovenia § 329 ods. 1 veta prvá Civilného sporového poriadku. Toto uznesenie o nariadení neodkladného opatrenia je vykonateľné jeho vyhotovením v zmysle § 367 ods. 3 Civilného mimosporového poriadku. 22. Súd dočasne, do rozhodnutia vo veci samej, rozhodol aj o výške výživného pre maloleté dieťa tak, že určil matke aj otcovi maloletého dieťaťa povinnosť platiť na výživu maloletého sumou 30 % zo sumy životného minima na nezaopatrené neplnoleté dieťa podľa osobitého predpisu, nakoľko v rámci konania o neodkladnom opatrení súd nemá priestor na vykonanie dokazovania potrebného pre riadne určenie výšky vyživovacej povinnosti, čo reflektuje aj právna úprava, keď § 366 Civilného mimosporového poriadku predpokladá, že neodkladným opatrením súd nariadi platiť výživné len v nevyhnutnej miere. 23. Rovnako neodkladné opatrenie nariadené výrokom II. tohto uznesenia je predbežne vykonateľné, a to podľa § 44 Civilného mimosporového poriadku jeho doručením. 24. Výkon neodkladného opatrenia nebol nariadený, pretože navrhovateľka súdu potvrdila, že si maloletého preberie z Nemocnice s poliklinikou v E. osobne a dobrovoľne za asistencie Úradu práce, sociálnych vecí sa rodiny Prievidza. 25. Súd súčasne podľa § 23 ods. 2 Civilného mimosporového poriadku začal z úradnej povinnosti konanie o zverenie maloletého A. B. E., nar. XX.XX.XXXX do náhradnej osobnej starostlivosti H. I., nar. XX.X.XXXX. Poučenie: Proti výroku I., II.. a III. tohto uznesenia možno podať odvolanie v lehote 15 dní odo dňa jeho doručenia, prostredníctvom Okresného súdu Prievidza na odvolací súd - súd II. inštancie, písomne v troch vyhotoveniach (§ 355 ods. 1 CSP v spojení s § 362 ods.1 CSP). V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§ 363 CSP).
Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na súdny výkon rozhodnutia alebo návrh na vykonanie exekúcie podľa osobitného predpisu. Proti výroku IV. a V. tohto uznesenia nie je odvolanie prípustné (§ 357 CSP). Toto uznesenie je vo výroku I. vykonateľné, len čo bolo vyhotovené a vo výroku II. a III. vykonateľné, len čo bolo doručené. Neodkladné opatrenie zanikne, ak uplynul čas, na ktorý bolo nariadené (§ 333 CSP). Súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené (§ 363 CMP).

